*A Központi Statisztikai Hivatal döntése alapján nem váltak kutathatóvá azon adatok, amelyek a létminimum és a társadalmi minimum teljes körű kiszámításához szükségesek. Ezért idei évtől kezdve először előzetes adatokat tudunk közölni, majd remélhetőleg év vége előtt ezek véglegesítésére is sor kerülhet.*

*2019-ben az egy felnőttből álló háztartás létminimum összege: 101.400 forint, a társadalmi minimum összege: 129.770 forint volt havonta*

*A Központi Statisztikai Hivatal 1991 óta évente közölte a számított létminimum értéket. 2015-ben a KSH bejelentette, hogy szakmai okok miatt nem folytatja a létminimum-számítás közlését. Annak érdekében, hogy ez az értékes szakmai munka ne szakadjon meg, és legyen továbbra is egy olyan mérőszám, amely megmutatja, hogy milyen a társadalmi fejlődés dinamikája, ezt követően a* ***Policy Agenda folytatta a létminimum érték számítását.******A projekt a Friedrich Ebert Stiftung és a Magyar Szakszervezeti Szövetség*** *közös kutatási programja keretében valósul meg.*

A létminimum összege azt mutatja, hogy mekkora jövedelem szükséges egy háztartásnak ahhoz, hogy biztosíthassa tagjai számára a folyamatos életvitellel kapcsolatos szerény - a társadalom adott fejlettségi szintjén konvencionálisan megfelelőnek minősülő - szükségletek kielégítését. Az általunk is kimutatott létminimum tehát nem szegénységi küszöb, hanem olyan jövedelem, amely az alapvető szükségleteken túli igények kielégítését is lehetővé teszi.

# Létminimum élelmiszerkosár

A létminimum, követve a Központi Statisztikai Hivatal által korábban alkalmazott módszert, sajátos normatív számítást alkalmaz, amely az élelmiszer-fogyasztás értékének meghatározására épül. Ez pedig az Országos Élelmiszer- és Táplálkozástudományi Intézet (OÉTI) élelmiszer-normatívája alapján összeállított élelmiszerkosár, amely az egészséges táplálkozás jellemzői mellett figyelembe veszi az életkori sajátosságokat is. Az élelmiszerkosár értéke az abban szereplő tételeknek az adott időszakra jellemző árakon számba vett forintösszege, a létminimum pedig az élelmiszer-normatíva körüli értékben élelmiszert fogyasztó háztartások összes személyes kiadásának havi átlagos értéke.

Az élelmiszer-fogyasztás normatív értékét az élelmiszerkosárban foglalt mennyiségeknek a konkrét időszakra jellemző árakon összegzett értéke adja. A kosár mennyiségeit a 2019. év átlagáraival szorozva, **az élelmiszer-kosár pénzben kifejezett,** egy aktív korú felnőtt élelmiszer-normatívájaként **általunk számított értéke havi 28 167 Ft**.

Az élelmiszerkosár drágulásának fő okozói a zöldségek (különösen a burgonya), és a gabonafélék árának jelentős növekedése volt.

|  |  |  |
| --- | --- | --- |
| 1. **tábla**   **A létminimum-számítás aktív korú felnőttre vonatkozó**  **normatív élelmiszerkosara, 2019** | | |
|  |  |  |
| Az élelmiszerek főbb csoportjai | Mennyiség/hó, kg | Érték, forint/hó |
| Hús, hal és készítményeik | 3,4 | 4 846 |
| Tojás (161 darab/év) | 0,5 | 547 |
| Tej (2,8 és 1,5%-os), liter | 7,9 | 1 692 |
| Sajt, és egyéb tejtermékek | 2,4 | 2 381 |
| Zsiradékok | 1,4 | 986 |
| Cereáliák | 9 | 3 936 |
| Cukor, kakaó, méz | 1,2 | 477 |
| Burgonya | 4 | 1 252 |
| Friss és tartósított zöldség | 11,6 | 6 822 |
| Friss és tartósított gyümölcs | 6,5 | 2 884 |
| Szárazhüvelyes | 0,4 | 266 |
| Fűszerek stb. | - | 1236 |
| Kávé, tea, üdítők | - | 842 |
| **Mindösszesen** | **-** | **28 167** |

A háztartások különböző korú tagjainak tápanyagszükséglete természetesen nem azonos. A felnőttekéhez képest - az OÉTI számításai szerint - a 14 éven aluliak élelmiszer-normatívája 77,8%, a 60 évnél idősebbeké pedig 88,2%. Ily módon az aktív korú felnőttek 2019. évi 28 167 Ft-os havi élelmiszer-normatívája mellett ez az érték 14 éves korig 21 914 Ft, az időskorúaké 24 843 Ft. Ezen értékek alapján határozhatók meg – a háztartásban élő személyek normatíváit összegezve – a különböző létszám- és korösszetételű háztartások élelmiszer-normatívájának értékei. Így pl. a két aktív korú felnőttből és két (0–14 éves) gyermekből álló háztartás élelmiszer-normatívája 100 162 Ft/hó.

# Létminimum előzetes adat számítása

A létminimum-számításhoz szükség van többek között a Központi Statisztikai Hivatal Háztartási Költségvetési és Életkörülmény Adatfelvétel (HKÉF) naplóvezetéséből származó adatállományára. A KSH belső döntése alapján az évközi adatok feldolgozásának menetét megváltoztatták, így kénytelenek voltunk többváltozós modell alapján becslést végrehajtani. Ebben figyelembe vettük az inflációs (különösen az élelmiszerek árát érintő) adatokat, a bérelemelkedések, a háztartások kiadásairól ismert adatokat, korábbi évek alapján készített trendeket.

1. ***táblázat: Létminimum előzetes számításhoz szükséges háttéradatok változása (előző évhez képest***

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2013 | 2014 | 2015 | 2016 | 2017 | 2018 | 2019 |
| létminimum változása | 101,8% | 99,8% | 100,8% | 100,7% | 102,1% | 104,8% | - |
| béremelkedés | 103,40% | 103% | 104,30% | 106,10% | 112,90% | 111,30% | 111,40% |
| nettó minimálbér változása | 105,4% | 103,6% | 103,4% | 107,3% | 114,9% | 108,2% | 108% |
| infláció | 101,70% | 99,80% | 99,90% | 100,40% | 102,40% | 102,80% | 103,40% |
| élelmiszer infláció | 102,80% | 99,60% | 99,10% | 100,70% | 102,80% | 104,20% | 105,40% |
| létminimum-élelmiszerkosár árának változása | 100,0% | 99,4% | 101,2% | 101,4% | 101,4% | 105,7% | 106,90% |

Mindezek alapján, figyelembe véve az egy felnőttre jutó létminimum és élelmiszerkosár arányát is **2019-ben a létminimum egy fogyasztási egységre számított átlagos értéke havonta 101 398 Ft volt.**

A háztartástípusonkénti létminimum-értékeket a fogyasztási egységek háztartástípusonkénti száma és az egy fogyasztási egységre számított átlagos érték szorzata adja. A differenciáláshoz a nemzetközi statisztikai gyakorlatot szem előtt tartva fogyasztásiegység-kulcsokon (ún. ekvivalencia-skálán) alapuló számítást használtuk.

E kulcsszámokat alkalmazva az egy aktív korú személyből álló háztartás 1,00. Az egy aktív korú személyből és egy gyermekből álló 1,65, a két aktív korú személyből és két gyermekből álló négy személyes háztartás 2,90 fogyasztási egységnek felel meg (1,00 + 0,65 = 1,65; illetve 1,00 + 0,75 +0,65 + 0,50 = 2,90).

A háztartás első felnőtt személyét egy fogyasztási egységnek tekintjük, míg a háztartás többi személye egynél kisebb egységet képvisel. Ennek magyarázata, hogy a háztartásnak számos olyan kiadása van, ami nem függ a háztartástagok számától, vagy ha van is összefüggés, az nem lineáris. Fogyasztási szükségletének megfelelően az aktív korúnál valamivel kisebb egységet képvisel a gyermek és az idős személy. A létminimum számítás körébe került háztartás nagysága jellemezhető a fogyasztási egységek számával.

**3. tábla**

**A KSH létminimum-számításának fogyasztásiegység-kulcsszámai**

**(ekvivalencia skála)**

|  |  |  |  |
| --- | --- | --- | --- |
| Aktív korúak háztartásai esetében | | Nyugdíjas korúak háztartásai esetében | |
| Első felnőtt családtag | 1,00 | Első felnőtt családtag | 0,90 |
| Többi felnőtt családtag | 0,75 | További személyek | 0,65 |
| Első (0-14 éves) gyermek | 0,65 |  |  |
| Második (0-14 éves) gyermek | 0,50 |  |  |
| Harmadik és minden további (0-14 éves) gyermek | 0,40 |  |  |

Mindezek alapján a tipikus, azaz **két aktív korú személyből és két gyermekből álló háztartás létminimumértéke 294 055 Ft-nak felelt meg. E háztartásban az egy főre jutó átlagos létminimumérték 73 514 Ft volt.** A különböző háztartástípusokra érvényes egy főre számított értékek 2019-ben az 58,5 ezer és 94,8 ezer Ft közötti sávban szóródtak. *(lásd 4.sz. tábla)*

Az 1–2 személyes háztartások egy főre jutó értékei az átlagosnál nagyobbak, míg a többszemélyesekre kisebb értékek jellemzőek. Ez abból következik, hogy az utóbbiak esetében a rugalmatlan kiadások több személyre oszlanak meg, továbbá, hogy a gyermekek fogyasztása – globális összegét tekintve – a felnőttekénél kisebb.

# Létminimum alatt élők

Az előzetes adatok alapján nem tudjuk biztonsággal megbecsülni a létminimum környékén élők fogyasztási kiadásainak összetételét. A 2010-2017 közötti tényadatok alapján az várjuk, hogy jelentős átalakulás nem lesz a belső szerkezetben, egy kicsit az élelmiszerár emelkedés miatt várható ezen termékek kiadási arányának növekedése.

1. *grafikon: Létminimum környékén élők kiadásainak aránya*

Ugyancsak a KSH adatbázis kutathatóvá tételét követően tudunk csak a végleges létminimumadattal együtt arra vonatkozó adatot közölni, hogy hány ember él olyan háztartásban, amelyek létminimum alatti összeg a bevételük.

# Társadalmi minimum előzetes adatok

2018-ban közöltük első alkalommal a létminimumon túl a társadalmi minimum összegét. Ez azt az értéket fejezi ki, amely szerény fogyasztási szintet jelent, az alapvető szükségletek kielégítésén felül, racionális gazdálkodás mellett olyan javak és szolgáltatások fogyasztására nyújt lehetőséget, amelyek a gazdasági, társadalmi, kulturális fejlettség adott szintjén már tömegigénnyé váltak. Ez a minimum némi átcsoportosítási, tartalék lehetőséget is ad rendkívüli esetekre.

A létminimum előzetes adatból kiindulva a társadalmi minimum összege 2019-ben **egy fogyasztási egységre számított átlagos értéke havonta 129 800 Ft volt.**

A háztartástípusonkénti létminimum-értékeket a fogyasztási egységek háztartástípusonkénti száma és az egy fogyasztási egységre számított átlagos érték szorzata adja. A tipikus, azaz **két aktív korú személyből és két gyermekből álló háztartás létminimumértéke 351 915 Ft-nak felelt meg.**

|  |  |  |  |  |  |  |
| --- | --- | --- | --- | --- | --- | --- |
| 1. **tábla**   **Létminimumértékek a különböző háztartástípusokban, 2019**  **(forint/hó)** | | | | | | |
|  |  |  |  |  | | |  |  |
| **Háztartástípusok** | **Egy háztartásra** | | **Egy főre** | | **Létminimum/élelmiszer-arány** | **Fogyasztási egységek száma** |
| **számított havi érték, forint** | | | |
| **összesen** | **ebből: élelmiszer** | **összesen** | **ebből: élelmiszer** |
| **Aktív korúak háztartásai** | | | | | | |
| 1 felnőtt | 101 398 | 28 167 | 101 398 | 28 167 | 3,60 | 1 |
| 1 felnőtt 1 gyermekkel | 167 307 | 50 081 | 83 653 | 25 040 | 3,34 | 1,65 |
| 1 felnőtt 2 gyermekkel | 218 006 | 71 995 | 72 669 | 23 998 | 3,03 | 2,15 |
| 2 felnőtt | 177 447 | 56334 | 88 723 | 28 167 | 3,15 | 1,75 |
| 2 felnőtt 1 gyermekkel | 243 355 | 78 248 | 81 118 | 26 083 | 3,11 | 2,4 |
| 2 felnőtt 2 gyermekkel | 294 054 | 100 162 | 73 514 | 25 040 | 2,94 | 2,9 |
| 2 felnőtt 3 gyermekkel | 334 613 | 122 076 | 66 923 | 24 415 | 2,74 | 3,3 |
| 2 felnőtt 4 gyermekkel | 375 173 | 143 990 | 62 529 | 23 998 | 2,61 | 3,7 |
| 3 felnőtt | 253 495 | 84 501 | 84 498 | 28 167 | 3,00 | 2,5 |
| 3 felnőtt 1 gyermekkel | 319 404 | 106 415 | 79 851 | 26 604 | 3,00 | 3,15 |
| 3 felnőtt 2 gyermekkel | 370 103 | 128 329 | 74 021 | 25 666 | 2,88 | 3,65 |
| 3 felnőtt 3 gyermekkel | 410 662 | 150 243 | 68 444 | 25 040 | 2,73 | 4,05 |
| 3 felnőtt 4 gyermekkel | 451 221 | 172 157 | 64 460 | 24 594 | 2,62 | 4,45 |
| **Nyugdíjas korúak háztartásai** | | | | | | |
| 1 személy | 91 258 | 24 843 | 91 258 | 24 843 | 3,67 | 0,9 |
| 2 személy | 157 167 | 49 687 | 78 583 | 24 843 | 3,16 | 1,55 |
| 3 személy | 223 076 | 74 530 | 74 359 | 24 843 | 2,99 | 2,2 |

1. **tábla**

**A létminimumértékek idősora**

(forint/hó)

|  |  |  |  |  |  |  |  |
| --- | --- | --- | --- | --- | --- | --- | --- |
| Háztartástípusok | 2012 | 2013 | 2014 | 2015 | 2016 | 2017 | 2018 |
| **Egy háztartásra számítva** | | | | | | | |
| **Aktív korúak háztartásai** | | | | | | | |
| 1 felnőtt | 85 960 | 87 510 | 87 351 | 88 016 | 88 619 | 90 450 | 94 820 |
| 1 felnőtt 1 gyermekkel | 141 834 | 144 392 | 144 129 | 145 226 | 146 221 | 149 243 | 156 453 |
| 1 felnőtt 2 gyermekkel | 184 814 | 188 147 | 187 805 | 189 234 | 190 531 | 194 468 | 203 863 |
| 2 aktív korú felnőtt | 150 430 | 153 143 | 152 864 | 154 028 | 155 083 | 158 288 | 165 935 |
| 2 felnőtt 1 gyermekkel | 206 304 | 210 024 | 209 642 | 211 238 | 212 686 | 217 080 | 227 568 |
| 2 felnőtt 2 gyermekkel | 249 284 | 253 779 | 253 318 | 255 246 | 256 995 | 262 305 | 274 978 |
| 2 felnőtt 3 gyermekkel | 283 668 | 288 783 | 288 258 | 290 453 | 292 443 | 298 485 | 312 906 |
| 2 felnőtt 4 gyermekkel | 318 052 | 323 787 | 323 199 | 325 659 | 327 890 | 334 665 | 350 834 |
| 3 aktív korú felnőtt | 214 900 | 218 775 | 218 378 | 220 040 | 221 548 | 226 125 | 237 050 |
| 3 felnőtt 1 gyermekkel | 270 774 | 275 657 | 275 156 | 277 250 | 279 150 | 284 918 | 298 683 |
| 3 felnőtt 2 gyermekkel | 313 754 | 319 412 | 318 831 | 321 258 | 323 459 | 330 143 | 346 093 |
| 3 felnőtt 3 gyermekkel | 348 138 | 354 416 | 353 772 | 356 465 | 358 907 | 366 323 | 384 021 |
| 3 felnőtt 4 gyermekkel | 382 522 | 389 420 | 388 712 | 391 671 | 394 355 | 402 503 | 421 949 |
| **Nyugdíjas korúak háztartásai** | | | | | | | |
| Egytagú | 77 364 | 78 759 | 78 616 | 79 214 | 79 757 | 81 405 | 85 338 |
| Kéttagú | 133 238 | 135 641 | 135 394 | 136 425 | 137 359 | 140 198 | 146 971 |
| Háromtagú | 189 112 | 192 522 | 192 172 | 193 635 | 194 962 | 198 990 | 208 604 |